রাঙ্গামাটি ১০জুলাই (সিএইচটিনিউজ  টোয়েন্টিফোর ডটকম ডেক্স):- হরতালে দলের নেতাকর্মীদের উপর পুলিশি এবং সরকার দলীয় লোকজনদের হামলার প্রতিবাদে ৪ দিনের বিক্ষোভ কর্মসূচি দিয়েছে ইসলামী আন্দোলন বাংলাদেশ। আজ রোববার রাজধানীর পুরানা পল্টনে দলের কেন্দ্রীয় কার্যালয়ে এক সংবাদ সম্মেলনে এ কর্মসূচি ঘোষণা করেন দলের আমির সৈয়দ রেজাউল করিম চরমোনাইর পীর।  কর্মসূচির মধ্যে রয়েছে ১২ জুলাই চট্টগ্রামে সমাবেশ, ১৩ জুলাই ঢাকায় সমাবেশ, ১৪ জুলাই দেশব্যাপী বিক্ষোভ সমাবেশ এবং ১৫ জুলাই রাজধানীর মুক্তাঙ্গনে সমাবেশ ও বিক্ষোভ মিছিল।  এদিকে আজ রোববার হরতালে সারা দেশে  ইসলামী আন্দোলনের ১ হাজার ২৫৩ জন গ্রেফতার এবং ৩৭২ জন গুরুতরসহ ২ হাজার ৫৭১ জন আহত হয়েছে বলে দাবি করেছেন আমির সৈয়দ রেজাউল।  তিনি বলেন, আমরা তো ক্ষমতায় যাওয়ার জন্য এই হরতাল করিনি। নিতান্ত বাধ্য হয়ে ঈমানের দাবিতে করেছি।  রেজাউল করিম আরো বলেন, আমরা নিয়মতান্ত্রিকভাবে আন্দোলন করে যাব। সরকার আমাদের রুখতে পারবে না। অনতিবিলম্বে সংবিধানে আল্লাহর উপর পূর্ণ আস্থা ও বিশ্বাস সংযোজন করুন। আমাদের নেতাকর্মীদের মুক্তি দিন। নইলে ভবিষ্যৎ পরিণাম শুভ হবে না বলেও সরকারকে সাবধান করেন তিনি।  পীর চরমোনাই বলেন, সরকারের আচরণ  অসভ্য যুগকেও হার মানিয়েছে।  সংবাদ সম্মেলনে আরো উপস্থিত ছিলেন দলের প্রেসিডিয়াম সদস্য সৈয়দ মোসাদ্দেক বিল্লাহ আল মাদানি, মহাসচিব মাওলানা ইউনূছ আহমদ, মহানগর সভাপতি এটিএম হেমায়েত উদ্দীন প্রমুখ। সূত্র ঢাকা----